T L A Č O V Á S P R Á V A

**Antirasistický festival Slovenská krčma si môžete v piatok večer pozrieť vďaka unikátnemu livestreamu z 15 krčiem na Slovensku**

**3. – 16. februára 2020, 150 umelcov v 100 krčmách Slovenska**

Vrcholiaci festival Slovenská krčma prinesie najviac skvelých koncertov naprieč celou krajinou práve v týchto dňoch. **Atmosféru akcie môžete prvýkrát na Slovensku sledovať aj prostredníctvom unikátneho riešenia živého prenosu postupne zo všetkých krčiem**, ktorý spustíme súčasne aj cez facebookové profily našich viacerých mediálnych partnerov. Prenos tak môžete v piatok večer sledovať okrem profilu Pohody aj na facebooku **Denníka N, Týždňa, Artfora, portálov Aktuality, NOIZZ a Hudba.sk.** Live stream realizujeme v spolupráci so spoločnosťou A3boot. Jej šéf a režisér projektu Petrom Ridzoň o ňom povedal: *„Spojili sme sily s festivalom Pohoda, aby sme živé koncerty sprístupnili pre všetkých. Vďaka technológiám sa takto spojíme pre správnu vec a spoločným hlasom môžeme povedať nie fašizmu.“* **Živý prenos sa začne o 19.00.**

Podrobné informácie o Slovenskej krčme na webe **www.slovenskakrcma.sk**. Je na ňom zoznam krčiem a kapiel s preklikmi na ich stránky, ako aj **mapa** Slovenska s vyznačenými miestami koncertov. Vďaka nej ľahko zistíte, do ktorej najbližšej krčmy sa môžete vybrať a ukázať tak aj svojou prítomnosťou, že väčšina návštevníkov krčiem na Slovensku nie sú rasisti a nestotožňujú sa s fašistickými názormi. Na webe je aj **kalendár** Slovenskej krčmy, v ktorom nájdete chronologický zoznam koncertov. Všetci umelci sa zapojili bez nároku na honorár či preplatenie akýchkoľvek nákladov. Vstup na všetky koncerty v rámci festivalu Slovenská krčma bude zadarmo. Všetky informácie nájdete aj v hlavnom facebookovom evente s názvom Slovenská krčma: [**www.facebook.com/events/503461253626799**](http://www.facebook.com/events/503461253626799).

Festival Slovenská krčma realizujeme v spolupráci s krčmármi a umelcami po celom Slovensku, ktorí sa stotožnili s týmto vyhlásením: *„Sme presvedčení, že väčšina návštevníkov krčiem na Slovensku nie sú rasisti a nestotožňujú sa s fašistickými názormi. Práve na ľudí z krčiem sa odvolával Robert Fico pri svojom schvaľovaní výrokov exposlanca Mazureka po jeho právoplatnom odsúdení Najvyšším súdom, keď povedal: „Ak má byť rozsudok Najvyššieho súdu meradlom toho, čo je pri výrokoch na adresu Rómov trestným činom, môžu rovno orgány činné v trestnom konaní vojsť do ktorejkoľvek krčmy na Slovensku a všetkých hostí, vrátane ležiacich psov, pozatvárať.“ Nesúhlasíme s delením občanov na kaviareň a krčmu. Chodíme do jedných aj do druhých a v krčmách i kaviarňach stretávame úžasných ľudí. Chceme ukázať, že Slovensko nie je rasistická krajina, a preto organizujeme festival Slovenská krčma.****Akcia prebieha od 3. februára a končí sa v nedeľu 16. februára.***

V prípade záujmu či otázok nás kontaktujte na [office@pohodafestival.sk](file:///C:\Users\pohoda\Disk%20Google\backup_PR%20&%20MEDIA\Tlacove-spravy-2020\office@pohodafestival.sk).

Hor sa do krčiem!